《李德修以乌兰河石见示》
宋代·释德洪

乌兰洲塞夏国口，大河天来箭激溜。排空但闻地喘吼，势撞石壁欲穿透。

石坚捍之不肯受，攧雷溅雪喧夜昼。千年石骨亦不朽，碎为青红杂怪丑。

疆埸久空烂甲胄，举觞天子千万寿。李侯横槊千骑后，望云赋诗剑碍肘。

徐涉河流马俯嗅，下马得之等琼玖。万里来归亦何有，出以示我为拊手。

笑君儿嬉忘白首，李侯气如春在柳。大河西虏置怀袖，君徒自珍世不售。

敲门那能易升斗，功名偶然梦岂久。道人乃尔自薄厚，此石笑汝汝惭否。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。